b'\n_START_ARTICLE_\nZnak za boj proti partizanom\n_START_PARAGRAPH_\nZnak za boj proti partizanom (nem\xc5\xa1ko Bandenkampfabzeichen) je bil voja\xc5\xa1ki znak nacisti\xc4\x8dne Nem\xc4\x8dije 2. svetovne vojne._NEWLINE_Nastal je zaradi vse ve\xc4\x8dje organiziranosti odporni\xc5\xa1kih gibanj v dr\xc5\xbeavah, ki so jih zasedle nem\xc5\xa1ke oboro\xc5\xbeene sile (v Jugoslaviji, Franciji, Gr\xc4\x8diji, Poljski, Albaniji, Sovjetski zvezi in drugod). Ustanovljen je bil 30. januarja 1944 in je bil namenjen tistim vojakom, ki so dalj \xc4\x8dasa sodelovali v akcijah proti odporni\xc5\xa1kim gibanjem. Podeljevan je bil v treh stopnjah, zlati, srebrni in bronasti.\n_START_SECTION_\nOpis\n_START_PARAGRAPH_\nZnak je temeljil na insigniji \xc5\xa1lezijskih pripadnikov Freikorpsa iz leta 1919 in je bil ovalne oblike. Obro\xc4\x8d je predstavljal venec iz hrastovih listov, na sredini pa je bil rimski me\xc4\x8d, ki je prebadal bajeslovno hidro, ki je predstavljala partizane. Me\xc4\x8d je imel na braniku\xc2\xa0\xc2\xbbson\xc4\x8dno\xc2\xab\xc2\xa0svastiko, ki je predstavljala nem\xc5\xa1ko vojsko in vse pripadnike tujih enot, ki so se bojevale na strani Osi. Na konici me\xc4\x8da je bila upodobljena lobanja, ki naj bi predstavljala pripadnike Schutzstaffela in odlo\xc4\x8denost Nem\xc4\x8dije, da porazi odporni\xc5\xa1ka gibanja.'